РЕШЕНИЕ НА КОМИСИЯТА
от 22 март 2007 година
за създаване на група от експерти на държавите-членки по цифровизация и съхраняване на цифрови данни
(2007/320/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като има предвид, че:
(1)
Съгласно член 157 от Договора Общността и държавите-членки трябва да гарантират необходимите условия за конкурентоспособност на промишлеността на Общността. Съгласно член 151 Общността дава своя принос за разцвета на културите на държавите-членки, като зачита тяхното национално и регионално многообразие и същевременно извежда на преден план общото културно наследство.
(2)
Чрез съобщението си, озаглавено „i2010 - европейско информационно общество за растеж и заетост“ (1) Комисията обяви началото на водеща инициатива за цифрови библиотеки.
(3)
Съобщението на Комисията, озаглавено „i2010: цифрови библиотеки“ (2) постави началото на инициативата за цифрови библиотеки, която се състои от мерки в областта на цифровизацията, достъпа в реално време до данни и съхраняването на цифрови данни от областта на науката и културата.
(4)
Чрез Препоръка 2006/585/ЕО от 24 август 2006 г. относно цифровизацията и достъпа в реално време до данни от областта на културата и съхраняването на цифровите данни (3) (наричана по-долу „препоръката на Комисията“) Комисията призовава държавите-членки да предприемат мерки за подобряване на политиките си в тази област.
(5)
В заключенията си от 13 ноември 2006 г. относно цифровизацията и достъпа в реално време до данни от областта на културата и съхраняването на цифровите данни (4) (наричани по-долу „заключенията на Съвета“) Съветът приканва Комисията да съдейства за подобряването на координацията на политиките в тези области, по-специално, чрез създаването на група от експерти на държавите-членки.
(6)
С оглед на постигането на тези цели Комисията трябва да поиска експертното мнение на специалисти от държавите-членки в рамките на консултативна група.
(7)
Групата следва да оказва съдействие при проследяването на напредъка и при оценката на въздействието от въвеждането на препоръката на Комисията и заключенията на Съвета. Тя следва също да съдейства за координацията на европейско равнище и за обмена на информация и добри практики от политиките на държавите-членки, свързани с цифровизацията и достъпа в реално време до данни от областта на културата и със съхраняването на цифровите данни.
(8)
Следователно е необходимо да се създаде група от експерти на държавите-членки по цифровизация и съхраняване на цифрови данни и да се определят задачите и структурата ѝ.
(9)
Групата следва да се състои от представители на държавите-членки, компетентни в съответната област. Комисията трябва да може да отправя покана към наблюдатели, по-специално от други европейски страни и международни организации, или към експерти със специфична компетентност по дадена тема от дневния ред на групата, за да се постигне ефективно европейско сътрудничество.
(10)
Следва да се определят правила за разкриване на информация от членовете на групата, без да се засягат правилата на Комисията относно сигурността, определени в приложението към Решение 2001/844/ЕО, ЕОВС, Евратом на Комисията (5).
(11)
Личните данни на членовете на групата следва да се обработват в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институциите и органите на Общността и за свободното движение на такива данни (6).
(12)
Целесъобразно е да се определи период за прилагането на настоящото решение. Комисията своевременно ще разгледа възможността за удължаване на срока,
РЕШИ:
Член 1
Група от експерти на държавите-членки по цифровизация и съхраняване на цифрови данни
Създава се „Група от експерти на държавите-членки по цифровизация и съхраняване на цифрови данни“, наричана по-долу „групата“, считано от датата на приемане на настоящото решение.
Член 2
Задачи
Задачите на групата са:
а)
проследяване на напредъка и оценка на въздействието от въвеждането на препоръката на Комисията от 24 август 2006 г. и на заключенията на Съвета от 13 ноември 2006 г. относно цифровизацията и достъпа в реално време до данни от областта на културата и съхраняването на цифровите данни;
б)
предоставяне на форум за сътрудничество на европейско равнище между органите на държавите-членки и Комисията и обмен на информация и добри практики от политиките и стратегиите на държавите-членки за цифровизацията и достъпа в реално време до данни от областта на културата и съхраняването на цифровите данни.
При изпълнение на гореспоменатите задачи групата ще вземе под внимание работата, извършена от други групи, създадени от Комисията в областта на цифровизацията и съхраняването на цифрови данни.
Член 3
Консултиране
Комисията може да се консултира с групата по всички въпроси, свързани с цифровизацията и достъпа в реално време до данни от областта на културата и съхраняването на цифровите данни.
Член 4
Членство - назначаване
1. Обикновено групата се състои най-много от двама представители от всяка държава-членка. При надлежно обосновани обстоятелства държавите-членки могат да назначат трето лице. Членовете се назначават в зависимост от компетенциите си в областта на цифровизацията и достъпа в реално време до данни от областта на културата и съхраняването на цифровите данни.
2. Държавите-членки могат да назначават заместник-членове на групата в еднакъв брой и при същите условия, както членовете, за да заместват членовете, които отсъстват.
3. Членовете на групата остават на длъжност, докато бъдат заменени или мандатът им бъде подновен.
4. Членовете, които вече не са способни ефективно да участват в обсъжданията на групата, които подадат оставка или не отговарят на условията, определени в параграф 3 от настоящия член или в член 287 от Договора, могат да бъдат заменени.
5. Имената на членовете се събират, обработват и публикуват в съответствие с Регламент (ЕО) № 45/2001. Имената на членовете се публикуват на интернет страницата на „i2010 цифрови библиотеки“ (7).
Член 5
Начин на работа
1. Групата се председателства от Комисията.
2. Със съгласието на Комисията могат да се създават подгрупи, които да разглеждат конкретни въпроси на основата на предоставен от групата мандат. Такива групи се разпускат веднага след изпълнение на мандата им.
3. Представителят на Комисията може да покани наблюдатели, по-специално от други европейски страни и международни организации, или експерти със спечифична компетентност по дадена тема от дневния ред да участват в обсъжданията на групата или на дадена подгрупа с цел постигането на ефективно европейско сътрудничество.
4. Информацията, получена в резултат на участието в обсъжданията на групата или на дадена подгрупа, не се разкрива, ако по мнение на Комисията тази информация се отнася до въпроси от поверителен характер.
5. Групата и нейните подгрупи обикновено заседават в сградите на Комисията в съответствие с определените от нея процедури и график. Комисията осигурява секретарските услуги. В заседанията на групата и нейните подгрупи могат да участват и други длъжностни лица на Комисията, заинтересовани от разискванията.
6. Групата приема свой процедурен правилник на основата на стандартните процедурни правилници, приети от Комисията.
7. Комисията може да публикува обобщения, заключения, частични заключения или работни документи на групата на автентичния език на съответните документи.
Член 6
Разходи, свързани със заседанията
Комисията възстановява пътните разходи и при необходимост дневните разходи на членовете, експертите и наблюдателите във връзка с дейностите на групата съгласно правилата на Комисията за възнаграждението на външни експерти. Възстановяването на разходи за членове се извършва само за един експерт на държава-членка.
На членовете, експертите и наблюдателите не се заплаща възнаграждение за предоставените услуги.
Разходите, свързани със заседанията, се възстановяват в границите на годишния бюджет, отпуснат на групата от отговорните служби на Комисията.
Член 7
Прилагане
Настоящото решение се прилага до 31 декември 2010 година.
Съставено в Брюксел на 22 март 2007 година.